Mercer Island

Mercer Island az Amerikai Egyesült Államok északnyugati részén, Washington állam King megyéjében, a Mercer-szigeten elhelyezkedő város. A 2010. évi népszámlálási adatok alapján 22 699 lakosa van. Történet A sziget nyugati részén a snoqualmie indiánok két falva feküdt. Az első telepesek az 1800-as években letelepedő Mercer-fivérek (Thomas Mercer és Asa Mercer) voltak. Az első nagyobb település East Seattle volt. 1889-ben C. C. Calkins megnyitotta a Calkins Hotelt, ahol Benjamin Harrison, az USA 23. elnöke is megszállt. Az üdülő 1908. július 2-án leégett. A szigetet 1923-ban kötötték össze Belluevue-val. Mercer Island 1960. július 5-én kapott városi rangot. Éghajlat A város éghajlata mediterrán (a Köppen-skála szerint Csb). Népesség A 2010-es népszámláláskor a városnak 22 699 lakója, 9109 háztartása és 6532 családja volt. A népsűrűség 1373,2 fő/km2. A lakóegységek száma 9930, sűrűségük 600,7 db/km2. A lakosok 77,9%-a fehér, 1,3%-a afroamerikai, 0,2%-a indián, 15,9%-a ázsiai, 0,1%-a a Csendes-óceáni szigetekről származik, 0,7%-a egyéb, 3,9%-a pedig kettő vagy több etnikumú. A spanyol vagy latino származásúak aránya 2,8% (1,3% mexikói, 0,1% Puerto Ricó-i, 0,1% kubai, 1,3% egyéb spanyol vagy latino származású.) A háztartások 33,5%-ában élt 18 évnél fiatalabb. 62,3% házas, 6,5% egyedülálló nő, 2,9% egyedülálló férfi, 28,3% pedig nem család. 24,1% egyedül élt; 11,8%-uk 65 éves vagy idősebb. Egy háztartásban átlagosan 2,48 személy élt; a családok átlagmérete 2,97 fő. A medián életkor 46 év volt. A város lakóinak 24,6%-a 18 évesnél fiatalabb, 4,8% 18 és 24 év közötti, 19%-uk 25 és 44 év közötti, 32%-uk 45 és 64 év közötti, 19,5%-uk pedig 65 éves vagy idősebb. A lakosok 48,7%-a férfi, 51,3%-a pedig nő. Parkok A 310 ezer négyzetméter területű Luther Burbank Park 1,21 km2 vízparttal rendelkezik. A parkban csónakkikötő, horgászstég, strand, amfiteátrum, teniszpályák, grillezésre és piknikezésre alkalmas helyek, valamint egy kutyafuttató is található. A terület 1969-től 2003-ig King megye tulajdonában volt. Az I-90 alagútjának bejárata felett elhelyezkedő Aubrey Davis Parkban sportpályák és szoborpark található. Elhelyezkedése miatt a park beceneve „The Lid” („A fedő”). A fél négyzetkilométer területű Pioneer Parkban túraútvonalak futnak. A Deane’s Children’s Parkban (más néven Dragon Park) játszótér és egy betonsárkány található. A sziget déli oldalán fekvő Clarke Beachről indul az újév napján megrendezett úszás. Mercer Island további, kisebb parkokat is üzemeltet. 2010-ben a Rotary Parkban kutat ástak, mellyel vészhelyzet (főleg földrengések) esetén biztosítható a város vízellátása. Oktatás A közoktatási intézmények fenntartója a Mercer Island-i Tankerület, emellett a városban három magániskola (St. Monica Catholic School, French American School of Puget Sound és Northwest Yeshiva High School) is működik. Közlekedés A város közúton az Interstate 90-en közelíthető meg, amely több függőhídon is áthalad. A közösségi közlekedést a King County Metro és a Sound Transit biztosítja. A sziget északi részén 447 férőhelyes P+R parkoló található, amelyet 2008-ban kétszintes parkolóházzal bővítettek. Média A város hetilapja az 1954-ben alapított Mercer Island Reporter. Nevezetes személyek Testvérváros Thonon-les-Bains, Franciaország Jegyzetek Fordítás Ez a szócikk részben vagy egészben a Mercer Island, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap (angolul)